Ùige

'S e baile beag  anns an Eilean Sgitheanach a th' ann an **Ùige** (Beurla: *Uig*) Tha e suidhichte aig ceann geotha fasgach Bàgh Ùige air oirthir an iar den leth-eilean Tròndairnis. Tha eadar 200 is 300 duine a' fuireach an seo. 

## Ainm-àite
Thathar dhen beachd gun tàinig an t-ainm bho sheann Lochlannais "vík" a tha a' ciallachadh bàgh no geodha. Nochd e ann 1654 air mapa Bhlaeu mar "Vÿg".  Ann an 1776 chuir Mackenzie  an t-ainm "Uig" ris a' bhaile seo air a' mhapa aige, ainm a nochdas aig Dwelly cuideachd, ged nach eil esan ag ràdh cà bheil an “Uig” a tha seo.

B’ e “An Ùig” a bha roimhe mar ainm air a’ bhaile aig Ainmean-Àite na h-Alba.  Ach a-rèir Iain Mac an Tàilleir, ’s e "Ùige" ainm an àite seo., “Ùig” a tha ann an Leòdhas agus ann an Colla, agus “An Ùig” ann an Siorrachd Rois.  “Uig” a th’ orra gu léir sa Bheurla.  ’S e “ann an Ùige” a chanas muinntir an àite fhéin, agus tha iad deimhnichte gu bheil “ann**s** an Ùig” ceàrr, ged nach eil barail cho làidir sin aca a thaobh Ùig/Ùige. Tha AÀA air atharrachadh gu “Ùige” a-nise.

## Am Baile
Ruigear Ùige air an rathad A87 bho Phort Rìgh agus Caol Loch Aillse no air an A855 a bhios a' ruith gu tuath timcheall air ceann an leth-eilean Tròndairnis. Tha busaichean ionadail ann agus tha busaichean *Scottish Citylink* ga cheangail leis na bailtean mòra, mar Glaschu agus an Gearasdan. Tha port mara ann far a bheil aiseagan Caledonian Mac a' Bhriuthainn a' dol gu Tairbeart anns na h-Hearadh agus Loch nam Madadh ann an Uibhist a Tuath. Tha taigh-seinnse is làrach campachaidh dlùth air a' phort-aiseig agus as t-samhradh tha na cafaidhean  an seo fosgailte cuideachd. 
Tha taigh-òsta "*Uig Hotel*" suas air mullach cnuic, agus tha ostail-òigridh ann cuideachd.
Tha an taigh-grùide "*Isle of Skye Brewery*" a’ dèanamh is a’ reic leann ionadail. Ann am meadhan a‘ bhaile tha bùthan beaga is oifis a’ phuist ann. Faisg air a' bhàgh tha *Uig Pottery* ann, bùth far am faighear obair criadhadaireachd às an àite fhèin.	

Tha dà abhainn bheag ann: *River Rha* bhon taobh tuath agus *River Conon* bho Ghleann Ùige san ear.

## Timcheall air a' bhaile

### Gleann nan Sìthichean
Tha Gleann nan Sìthichean shuas an rathaid gu Baile a' Chnuic. Chithear cnocain fheurach, seann chraobhan agus uillt bheaga an seo. Thàinig ainm a' ghlinn bhon chnoc a tha coltach ri caisteal agus ris an canar Caisteal nan Sìthichean. Aig bonn na creige tha loch beag ann.

### Tùr Ùige
Mu dhà cileameatair deas air a' bhaile faisg air an A87 chithear Tùr Ùige, àrd-chomharradh a tha ceangailte leis na Fuadaichean. Canar Gòrlais a' Chaiptein Fhriseil ris cuideachd agus tha e air an liosta de na "*Category B listed buildings*"
Chaidh a thogail timcheall air 1850 le Caiptean Friseal gus beartas an teaghlaich a shealltainn. B' e sin an t-àite a chaidh a chleachdadh le Fraser gus màl a chruinneachadh bho na croitearan aig àm nam Fuadaichean, mar sin bha agus tha na shamhla airson an fheadhainn a bha a' fulaing aig an àm seo.

## Dealbhan

Faidhle:Blaeu - Atlas of Scotland 1654 - SKIA - The Isle of Skye.jpg|Mapa Bhlaeu
Faidhle:Uig - geograph.org.uk - 266485.jpg|Port-aiseig
Faidhle:Isle of Skye Brewery - geograph.org.uk - 831525.jpg|*Isle of Skye Brewery*
Faidhle:Uig Tower 20090608.jpg|Tùr Ùige


## Iomraidhean


## Ceanglaichean a-mach

* Uig The Gazetteer for Scotland (Beurla)
*Wikivoyage Uig (Beurla)

Roinn-seòrsa:An t-Eilean Sgitheanach
Roinn-seòrsa:Bailtean na h-Alba